钦定古今图书集成/明伦汇编/闺媛典/第058卷 > 何氏
## 钦定古今图书集成/明伦汇编/闺媛典/第058卷 > 何氏

按《淮安府志》：“何氏，泗州人。虽小家，容止端庄，不妄言
笑，勤纺绩。诸女事父早死，母病贫无以自存，有夫妇
寓淮上，亡其姓名，传为顺天之通州人，求氏为介妇，
母不知其伪，许之。年十六，归其家。寻徙居淮之满浦，
诱以为娼，氏不从，私谓邻女曰：‘渠以妇聘我，今乃欲
为此，宁死不为’。越数日，留一贾人逼事之，氏不胜忿”，
佯许诺，良久，乃仰天大哭，引刀自刎，血流满地。都宪
张敷华巡抚淮、扬，按其人不得，以礼葬之。已而天久
旱，耆民疑为何氏冤气所致。郡守杨侯逊表其墓祭
之，天果大雨，三日乃止。正德五年，推官马骙为立碑。